Marse, ma lakait karotez en ho jardrin, e ouiit peseurt del zo dezhe.   Mes gouiet a rit penaos eo boketoù ar c'harotez ? En  ur familhad vras a blant eo ar c'harotez, familh an Apiaceae, da lâret eo, evit komz sklaeroc'h, ar re o deus boketoù a-doennadoù. Un doennad, pe ur seurt disglavier, get ur bern boketoù bihan àrni. Ar boketoù er familh-se a c'hell bout melen pe gwenn. Hag amañ, tra souezhus, ar c'harotez o devez alies, e-kreiz ar boketoùigoù arall, unan (d'al liesañ, daou pe tri gwezh-a-vez) brasikoc'h evit ar re all, ha ruz-mouk e liv ! Evel ul lagad e kreiz an doennad boketoù. N'eus nemet ar c'harotez evel-mañ er familh…  met ar boket ruz-mouk ne vez ket kavet atav. Sellit 'ta neuze doc'h ar feson ma en em serr an doennad evel un neizh e-raok ma vehe ar boketoù é tigor, ha dreist-holl ur wezh arru ar frouezh. Pe doc'h an delioù didroc'het brav edan an doennad.